Document ID: 32014R1299

ΚΑΝΟΝΙΣΜΌΣ (ΕΕ) αριθ. 1299/2014 ΤΗΣ ΕΠΙΤΡΟΠΉΣ
της 18ης Νοεμβρίου 2014
σχετικά με την τεχνική προδιαγραφή διαλειτουργικότητας για το υποσύστημα «υποδομή» του σιδηροδρομικού συστήματος της Ευρωπαϊκής Ένωσης
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Το άρθρο 12 του κανονισμού (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (2) προβλέπει ότι ο Ευρωπαϊκός Οργανισμός Σιδηροδρόμων («ο Οργανισμός») μεριμνά για την προσαρμογή των τεχνικών προδιαγραφών διαλειτουργικότητας («ΤΠΔ») στην τεχνική πρόοδο, στις τάσεις της αγοράς και στις κοινωνικές απαιτήσεις, και ότι προτείνει στην Επιτροπή τις τροποποιήσεις των ΤΠΔ τις οποίες κρίνει αναγκαίες.
(2)
Με την απόφαση C(2010) 2576 της 29ης Απριλίου 2010, η Επιτροπή έδωσε εντολή στον Οργανισμό να εκπονήσει και να επανεξετάσει τις ΤΠΔ, προκειμένου να επεκταθεί το πεδίο εφαρμογής τους σε ολόκληρο το σιδηροδρομικό σύστημα της Ευρωπαϊκής Ένωσης. Με βάση τους όρους της εν λόγω εντολής, ζητήθηκε από τον Οργανισμό να επεκταθεί το πεδίο εφαρμογής της ΤΠΔ για το υποσύστημα «υποδομή» σε ολόκληρο το σιδηροδρομικό σύστημα της Ένωσης.
(3)
Στις 21 Δεκεμβρίου 2012, ο Οργανισμός εξέδωσε σύσταση σχετικά με τροποποιήσεις της ΤΠΔ για το υποσύστημα «υποδομή» (ERA/REC/10-2012/INT).
(4)
Για λόγους ευθυγράμμισης με την τεχνολογική πρόοδο και ενθάρρυνσης του εκσυγχρονισμού, θα πρέπει να προωθηθούν καινοτόμες λύσεις και να επιτραπεί, υπό ορισμένες προϋποθέσεις, η εφαρμογή τους. Όταν προτείνεται καινοτομική λύση, ο κατασκευαστής ή ο εξουσιοδοτημένος αντιπρόσωπός του θα πρέπει να αναφέρει τον τρόπο με τον οποίο αποκλίνει από το σχετικό τμήμα της ΤΠΔ ή το συμπληρώνει και η καινοτομική λύση θα πρέπει να αξιολογηθεί από την Επιτροπή. Αν η αξιολόγηση αυτή είναι θετική, ο Οργανισμός θα πρέπει να καθορίσει τις κατάλληλες προδιαγραφές όσον αφορά τη λειτουργία και τις διεπαφές της καινοτομικής λύσης και να αναπτύξει τις σχετικές μεθόδους αξιολόγησης.
(5)
Η ΤΠΔ για την υποδομή που θεσπίζεται με τον παρόντα κανονισμό δεν καλύπτει όλες τις βασικές απαιτήσεις. Σύμφωνα με τις διατάξεις του άρθρου 5 παράγραφος 6 της οδηγίας 2008/57/ΕΚ, οι τεχνικές παράμετροι που δεν καλύπτονται πρέπει να προσδιορισθούν ως «ανοικτά σημεία» τα οποία διέπονται από τους εθνικούς κανόνες που ισχύουν σε κάθε κράτος μέλος.
(6)
Σύμφωνα με τις διατάξεις του άρθρου 17 παράγραφος 3 της οδηγίας 2008/57/ΕΚ, τα κράτη μέλη κοινοποιούν στην Επιτροπή και στα υπόλοιπα κράτη μέλη τις διαδικασίες αξιολόγησης της συμμόρφωσης και επαλήθευσης που πρόκειται να χρησιμοποιούν για τις ειδικές περιπτώσεις, καθώς και τα αρμόδια όργανα για την εφαρμογή των εν λόγω διαδικασιών. Η ίδια υποχρέωση θα πρέπει να προβλέπεται και όσον αφορά τα ανοικτά σημεία.
(7)
Σήμερα, η σιδηροδρομική κυκλοφορία πραγματοποιείται με βάση υφιστάμενες εθνικές, διμερείς, πολυεθνείς ή διεθνείς συμφωνίες. Είναι σημαντικό οι συμφωνίες αυτές να μην παρεμποδίζουν την τρέχουσα ή τη μελλοντική πρόοδο προς τη διαλειτουργικότητα. Επομένως, τα κράτη μέλη θα πρέπει να κοινοποιούν τις συμφωνίες αυτές στην Επιτροπή.
(8)
Σύμφωνα με τις διατάξεις του άρθρου 11 παράγραφος 5 της οδηγίας 2008/57/ΕΚ, οι ΤΠΔ που αφορούν την υποδομή πρέπει, για περιορισμένο χρονικό διάστημα, να παρέχουν τη δυνατότητα ενσωμάτωσης στοιχείων διαλειτουργικότητας χωρίς πιστοποίηση σε υποσυστήματα, εφόσον πληρούνται ορισμένοι όροι.
(9)
Συνεπώς, οι αποφάσεις της Επιτροπής 2008/217/ΕΚ (3) και 2011/275/ΕΕ (4) πρέπει να καταργηθούν.
(10)
Προκειμένου να αποφευχθούν περιττές πρόσθετες δαπάνες και διοικητικός φόρτος, οι αποφάσεις 2008/217/ΕΚ και 2011/275/ΕΕ θα πρέπει να εξακολουθήσουν να ισχύουν και μετά την κατάργησή τους για τα υποσυστήματα και τα έργα που αναφέρονται στο άρθρο 9 παράγραφος 1 στοιχείο α) της οδηγίας 2008/57/ΕΚ.
(11)
Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Περιεχόμενο
Με τον παρόντα κανονισμό εγκρίνεται η τεχνική προδιαγραφή διαλειτουργικότητας (ΤΠΔ) για το υποσύστημα «υποδομή» του διευρωπαϊκού συμβατικού σιδηροδρομικού συστήματος σε ολόκληρη την Ευρωπαϊκή Ένωση, όπως ορίζεται στο παράρτημα.
Άρθρο 2
Πεδίο εφαρμογής
1. Η ΤΠΔ ισχύει για το σύνολο νέας, αναβαθμισμένης ή ανακαινισμένης «υποδομής» του σιδηροδρομικού συστήματος της Ευρωπαϊκής Ένωσης, όπως ορίζεται στο σημείο 2.1 του παραρτήματος I της οδηγίας 2008/57/ΕΚ.
2. Με την επιφύλαξη των άρθρων 7 και 8, καθώς και του σημείου 7.2 του παραρτήματος, η ΤΠΔ εφαρμόζεται σε νέες σιδηροδρομικές γραμμές στην Ευρωπαϊκή Ένωση, οι οποίες τίθενται σε λειτουργία από την 1η Ιανουαρίου 2015.
3. Η ΤΠΔ δεν ισχύει για υφιστάμενη υποδομή του σιδηροδρομικού συστήματος στην Ευρωπαϊκή Ένωση η οποία έχει ήδη τεθεί σε λειτουργία στο σύνολο ή σε μέρος του δικτύου οποιουδήποτε κράτους μέλους την 1η Ιανουαρίου 2015, εκτός εάν υπόκειται σε ανακαίνιση ή αναβάθμιση, σύμφωνα με το άρθρο 20 της οδηγίας 2008/57/ΕΚ και το σημείο 7.3 του παραρτήματος.
4. Η ΤΠΔ εφαρμόζεται στα ακόλουθα δίκτυα:
α)
στο δίκτυο του συμβατικού διευρωπαϊκού σιδηροδρομικού συστήματος, όπως αυτό ορίζεται στο παράρτημα I σημείο 1.1 της οδηγίας 2008/57/ΕΚ·
β)
στο δίκτυο του διευρωπαϊκού σιδηροδρομικού συστήματος (ΔΕΔ) υψηλών ταχυτήτων, όπως αυτό ορίζεται στο παράρτημα I σημείο 2.1 της οδηγίας 2008/57/ΕΚ·
γ)
σε άλλα τμήματα του δικτύου του σιδηροδρομικού συστήματος στην Ένωση·
και δεν περιλαμβάνει τις περιπτώσεις που αναφέρονται στο άρθρο 1 παράγραφος 3 της οδηγίας 2008/57/ΕΚ.
5. Η ΤΠΔ εφαρμόζεται σε δίκτυα με τα ακόλουθα ονομαστικά εύρη τροχιάς: 1 435 mm, 1 520 mm, 1 524 mm, 1 600 mm και 1 668 mm.
6. Το μετρικό εύρος τροχιάς εξαιρείται από το τεχνικό πεδίο εφαρμογής της παρούσας ΤΠΔ.
7. Το τεχνικό και γεωγραφικό πεδίο εφαρμογής του παρόντος κανονισμού καθορίζεται στα τμήματα 1.1 και 1.2 του παραρτήματος.
Άρθρο 3
Ανοικτά σημεία
1. Όσον αφορά τα ζητήματα που αναφέρονται ως «ανοικτά σημεία» στο προσάρτημα IΗ της ΤΠΔ, οι προϋποθέσεις που πρέπει να πληρούνται για την επαλήθευση της διαλειτουργικότητας δυνάμει του άρθρου 17 παράγραφος 2 της οδηγίας 2008/57/ΕΚ συνίστανται στους εθνικούς κανόνες που ισχύουν στο κράτος μέλος το οποίο επιτρέπει να τεθεί σε λειτουργία το υποσύστημα που καλύπτει ο παρών κανονισμός.
2. Εντός έξι μηνών από την έναρξη ισχύος του παρόντος κανονισμού, κάθε κράτος μέλος αποστέλλει στα λοιπά κράτη μέλη και στην Επιτροπή τις ακόλουθες πληροφορίες, εφόσον δεν τις έχει ήδη αποστείλει βάσει των αποφάσεων 2008/217/ΕΚ ή 2011/275/ΕΕ:
α)
τους εθνικούς κανόνες που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και επαλήθευσης που πρέπει να διενεργούνται κατά την εφαρμογή των αναφερόμενων στην παράγραφο 1 εθνικών κανόνων·
γ)
τους οργανισμούς που έχουν οριστεί σύμφωνα με το άρθρο 17 παράγραφος 3 της οδηγίας 2008/57/ΕΚ για τη διενέργεια των διαδικασιών αξιολόγησης της συμμόρφωσης και επαλήθευσης σε σχέση με τα ανοικτά σημεία.
Άρθρο 4
Ειδικές περιπτώσεις
1. Όσον αφορά τις ειδικές περιπτώσεις που αναφέρονται στο σημείο 7.7 του παραρτήματος του παρόντος κανονισμού, οι όροι που πρέπει να πληρούνται για την επαλήθευση της διαλειτουργικότητας σύμφωνα με το άρθρο 17 παράγραφος 2 της οδηγίας 2008/57/ΕΚ είναι οι εθνικοί κανόνες που ισχύουν στο κράτος μέλος το οποίο χορηγεί άδεια για να τεθεί σε λειτουργία το υποσύστημα που καλύπτει ο παρών κανονισμός.
2. Εντός έξι μηνών από την έναρξη ισχύος του παρόντος κανονισμού, κάθε κράτος μέλος κοινοποιεί στα λοιπά κράτη μέλη και στην Επιτροπή τις ακόλουθες πληροφορίες:
α)
τους εθνικούς κανόνες που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και επαλήθευσης που πρέπει να διενεργούνται κατά την εφαρμογή των αναφερόμενων στην παράγραφο 1 εθνικών κανόνων·
γ)
τους οργανισμούς που έχουν οριστεί σύμφωνα με το άρθρο 17 παράγραφος 3 της οδηγίας 2008/57/ΕΚ για τη διενέργεια των διαδικασιών αξιολόγησης της συμμόρφωσης και επαλήθευσης στις συγκεκριμένες περιπτώσεις που καθορίζονται στο σημείο 7.7 του παραρτήματος.
Άρθρο 5
Κοινοποίηση διμερών συμφωνιών
1. Τα κράτη μέλη κοινοποιούν στην Επιτροπή, έως το αργότερο την 1η Ιουλίου 2015, τυχόν υφιστάμενες εθνικές, διμερείς, πολυμερείς ή διεθνείς συμφωνίες μεταξύ των κρατών μελών και σιδηροδρομικής(-ών) επιχείρησης(-εων), διαχειριστών υποδομής ή τρίτων χωρών οι οποίες απαιτούνται από τον ειδικό ή τοπικό χαρακτήρα της σκοπούμενης σιδηροδρομικής γραμμής ή οι οποίες παρέχουν υψηλό επίπεδο τοπικής ή περιφερειακής διαλειτουργικότητας.
2. Η εν λόγω υποχρέωση δεν ισχύει για συμφωνίες που έχουν ήδη κοινοποιηθεί σύμφωνα με την απόφαση 2008/217/ΕΚ.
3. Τα κράτη μέλη κοινοποιούν επίσης στην Επιτροπή τυχόν μελλοντικές συμφωνίες ή τροποποιήσεις υφιστάμενων συμφωνιών.
Άρθρο 6
Έργα σε προχωρημένο στάδιο εξέλιξης
Σύμφωνα με το άρθρο 9 παράγραφος 3 της οδηγίας 2008/57/ΕΚ, εντός ενός έτους από την έναρξη ισχύος του παρόντος κανονισμού, κάθε κράτος μέλος κοινοποιεί στην Επιτροπή κατάλογο έργων στην επικράτειά του τα οποία ευρίσκονται σε προχωρημένο στάδιο εξέλιξης.
Άρθρο 7
Πιστοποιητικό «ΕΚ» επαλήθευσης
1. Επιτρέπεται για μεταβατική περίοδο που λήγει την 31η Μαΐου 2021 η έκδοση πιστοποιητικού «ΕΚ» επαλήθευσης για υποσύστημα που περιλαμβάνει στοιχεία διαλειτουργικότητας για τα οποία δεν υπάρχει δήλωση «ΕΚ» συμμόρφωσης ή καταλληλότητας προς χρήση, με την προϋπόθεση ότι πληρούνται οι απαιτήσεις του σημείου 6.5 του παραρτήματος.
2. Η παραγωγή, αναβάθμιση ή ανακαίνιση του υποσυστήματος με χρήση μη πιστοποιημένων στοιχείων διαλειτουργικότητας ολοκληρώνεται εντός της μεταβατικής περιόδου που καθορίζεται στην παράγραφο 1, συμπεριλαμβανομένης και της θέσης του σε λειτουργία.
3. Κατά τη διάρκεια της μεταβατικής περιόδου που καθορίζεται στην παράγραφο 1:
α)
προσδιορίζονται δεόντως οι λόγοι μη πιστοποίησης των στοιχείων διαλειτουργικότητας από τον κοινοποιημένο οργανισμό πριν από τη χορήγηση πιστοποιητικού «ΕΚ» σύμφωνα με το άρθρο 18 της οδηγίας 2008/57/ΕΚ·
β)
οι εθνικές αρχές ασφάλειας, σύμφωνα με το άρθρο 16 παράγραφος 2 στοιχείο γ) της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (5), κάνουν αναφορά για τη χρήση μη πιστοποιημένων στοιχείων διαλειτουργικότητας στο πλαίσιο των διαδικασιών έγκρισης στην ετήσια έκθεσή τους που προβλέπεται στο άρθρο 18 της οδηγίας 2004/49/ΕΚ.
4. Μετά την 1η Ιανουαρίου 2016, τα νεοπαραγόμενα στοιχεία διαλειτουργικότητας θα πρέπει να καλύπτονται από τη δήλωση «ΕΚ» συμμόρφωσης ή καταλληλότητας προς χρήση.
Άρθρο 8
Αξιολόγηση της συμμόρφωσης
1. Οι διαδικασίες αξιολόγησης της συμμόρφωσης, καταλληλότητας για χρήση και επαλήθευσης «ΕΚ» οι οποίες περιγράφονται στο τμήμα 6 του παραρτήματος βασίζονται στις ενότητες που καθορίζονται στην απόφαση 2010/713/ΕΕ της Επιτροπής (6).
2. Το πιστοποιητικό εξέτασης τύπου ή σχεδιασμού των στοιχείων διαλειτουργικότητας ισχύει για περίοδο επτά ετών. Κατά τη διάρκεια αυτής της περιόδου επιτρέπεται να τίθενται σε λειτουργία νέα συστατικά στοιχεία του ιδίου τύπου χωρίς νέα αξιολόγηση συμμόρφωσης.
3. Τα πιστοποιητικά που αναφέρονται στην παράγραφο 2, τα οποία έχουν εκδοθεί σύμφωνα με τις απαιτήσεις της απόφασης 2011/275/ΕΕ [ΤΠΔ INF CR] ή της απόφασης 2008/217/ΕΚ [ΤΠΔ INF HS] εξακολουθούν να ισχύουν, χωρίς για να χρειάζεται νέα αξιολόγηση της συμμόρφωσης, μέχρι την ημερομηνία λήξης που είχε αρχικά οριστεί. Για την ανανέωση πιστοποιητικού, ο σχεδιασμός ή ο τύπος αξιολογούνται και πάλι μόνο βάσει νέων ή τροποποιημένων απαιτήσεων που ορίζονται στο παράρτημα του παρόντος κανονισμού.
Άρθρο 9
Εφαρμογή
1. Το τμήμα 7 του παραρτήματος ορίζει τα στάδια που πρέπει να εφαρμόζονται για την υλοποίηση πλήρως διαλειτουργικού υποσυστήματος «υποδομή».
Με την επιφύλαξη του άρθρου 20 της οδηγίας 2008/57/ΕΚ, τα κράτη μέλη καταρτίζουν εθνικό σχέδιο εφαρμογής, στο οποίο περιγράφουν τις ενέργειες που αναλαμβάνουν προς συμμόρφωση με την παρούσα ΤΠΔ, σύμφωνα με το τμήμα 7 του παραρτήματος. Τα κράτη μέλη διαβιβάζουν το οικείο εθνικό σχέδιο εφαρμογής στα λοιπά κράτη μέλη και στην Επιτροπή έως την 31η Δεκεμβρίου 2015. Τα κράτη μέλη που έχουν ήδη διαβιβάσει το οικείο σχέδιο εφαρμογής δεν υποχρεούνται να το διαβιβάσουν εκ νέου.
2. Σύμφωνα με το άρθρο 20 της οδηγίας 2008/57/ΕΚ, όταν απαιτείται νέα έγκριση και εφόσον η ΤΠΔ δεν εφαρμόζεται πλήρως, τα κράτη μέλη κοινοποιούν τις ακόλουθες πληροφορίες στην Επιτροπή:
α)
τον λόγο για τον οποίο η ΤΠΔ δεν εφαρμόζεται πλήρως·
β)
τα τεχνικά χαρακτηριστικά που ισχύουν αντί της ΤΠΔ·
γ)
τους οργανισμούς που έχουν επιφορτισθεί με την εφαρμογή της διαδικασίας επαλήθευσης κατά το άρθρο 18 της οδηγίας 2008/57/ΕΚ.
3. Τρία έτη μετά την 1η Ιανουαρίου 2015, τα κράτη μέλη διαβιβάζουν στην Επιτροπή έκθεση σχετικά με την εφαρμογή του άρθρου 20 της οδηγίας 2008/57/ΕΚ. Η έκθεση αυτή συζητείται στην επιτροπή του άρθρου 29 της οδηγίας 2008/57/ΕΚ και, εάν υπάρχει λόγος, η ΤΠΔ του παραρτήματος προσαρμόζεται.
Άρθρο 10
Καινοτόμες λύσεις
1. Για λόγους ευθυγράμμισης με την τεχνολογική πρόοδο, ενδέχεται να χρειαστούν καινοτόμες λύσεις οι οποίες να μην πληρούν τις προδιαγραφές που καθορίζονται στο παράρτημα ή για τις οποίες δεν είναι δυνατόν να εφαρμοστούν οι μέθοδοι αξιολόγησης που καθορίζονται στο παράρτημα.
2. Οι καινοτόμες λύσεις ενδέχεται να αφορούν το υποσύστημα «υποδομή», τα μέρη του και τα στοιχεία διαλειτουργικότητάς του.
3. Όταν προτείνεται καινοτόμος λύση, ο κατασκευαστής ή ο εξουσιοδοτημένος αντιπρόσωπός του που είναι εγκατεστημένος εντός της Ένωσης αναφέρει τον τρόπο με τον οποίο αποκλίνει από τις σχετικές διατάξεις της ΤΠΔ ή τις συμπληρώνει και υποβάλλει τις αποκλίσεις στην Επιτροπή για ανάλυση. Η Επιτροπή μπορεί να ζητήσει τη γνώμη του Οργανισμού σχετικά με την προτεινόμενη καινοτόμο λύση.
4. Η Επιτροπή εκδίδει για την προτεινόμενη καινοτόμο λύση. Αν η γνώμη είναι θετική, εκπονούνται οι ενδεδειγμένες προδιαγραφές λειτουργίας και διεπαφών, καθώς και η μέθοδος αξιολόγησης που πρέπει να περιληφθούν στην ΤΠΔ ώστε να επιτραπεί η χρήση της καινοτομικής λύσης, και στη συνέχεια ενσωματώνονται στην ΤΠΔ κατά τη διαδικασία αναθεώρησης σύμφωνα με το άρθρο 6 της οδηγίας 2008/57/ΕΚ. Αν η γνώμη είναι αρνητική, η προτεινόμενη καινοτόμος λύση δεν είναι δυνατόν να χρησιμοποιηθεί.
5. Εν αναμονή της αναθεώρησης της ΤΠΔ, η θετική γνώμη της Επιτροπής θεωρείται ως αποδεκτό μέσο συμμόρφωσης με τις βασικές απαιτήσεις της οδηγίας 2008/57/ΕΚ και επιτρέπεται να χρησιμοποιηθεί για την αξιολόγηση του υποσυστήματος.
Άρθρο 11
Κατάργηση
Οι αποφάσεις 2008/217/ΕΚ και 2011/275/ΕΕ καταργούνται από την 1η Ιανουαρίου 2015.
Ωστόσο, εξακολουθούν να ισχύουν για:
α)
τα υποσυστήματα που έχουν εγκριθεί σύμφωνα με τις ανωτέρω αποφάσεις·
β)
έργα για νέα, ανακαινισμένα ή αναβαθμισμένα υποσυστήματα τα οποία, κατά την ημερομηνία δημοσίευσης του παρόντος κανονισμού, βρίσκονται σε προχωρημένο στάδιο εξέλιξης ή αποτελούν το αντικείμενο υπό εκτέλεση σύμβασης.
Άρθρο 12
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2015. Ωστόσο, επιτρέπεται η έγκριση για τη θέση σε λειτουργία κατ' εφαρμογή της ΤΠΔ που ορίζεται στο παράρτημα του παρόντος κανονισμού πριν από την 1η Ιανουαρίου 2015.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 2014.

Labels: 7
8
15